KOMISIJOS REGLAMENTAS (EB) Nr. 769/2006
2006 m. gegužės 19 d.
sustabdantis galimybę nuo 2006 m. gegužės 23 d. pateikti paraiškas C cukraus eksporto licencijoms ir iš dalies keičiantis Reglamentą (EB) Nr. 493/2006 dėl C cukrui taikomų pereinamojo laikotarpio priemonių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus rinkų organizavimo (1), ypač į jo 44 straipsnį,
kadangi:
(1)
Žemės ūkio susitarime, pasirašytame daugiašalių derybų dėl prekybos Urugvajaus raunde (2), laikantis Sutarties 300 straipsnio, yra nustatytos Bendrijos subsidijuojamų eksporto kiekių ir vertės ribos. Atsižvelgiant į Pasaulio prekybos organizacijos (PPO) apeliacijos tarnybos 2005 m. gegužės 19 d. išvadas, eksportuojant C cukrų turi būti taikomos minėtos ribos. Bendrijai įvykdyti su PPO susijusius įsipareigojimus suteiktas laikotarpis baigiasi 2006 m. gegužės 22 d.
(2)
2001 m. birželio 19 d. Tarybos reglamento (EB) Nr. 1260/2001 dėl bendro cukraus sektoriaus rinkų organizavimo (3) 13 straipsnio 1 dalyje, nustatytas reikalavimas neperkeltą C cukrų eksportuoti. Reglamente (EB) Nr. 318/2006, kuris bus taikomas nuo 2006 m. liepos 1 d., nekvotiniam 2006-2007 prekybos metais pagamintam cukrui šis reikalavimas nebenustatytas. To paties reglamento 44 straipsnyje numatyta galimybė imtis pereinamojo laikotarpio priemonių palengvinti perėjimą iš 2005-2006 prekybos metais susidariusios rinkos padėties į 2006-2007 prekybos metų rinkos padėtį, taip pat nustatytos būtinos nukrypti leidžiančios nuostatos, siekiant užtikrinti tarptautinių Bendrijos įsipareigojimų dėl 2005-2006 prekybos metais pagaminto C cukraus laikymąsi.
(3)
Taikant Reglamento (EB) Nr. 318/2006 44 straipsnį, 2006 m. kovo 27 d. Komisijos reglamento (EB) Nr. 493/2006, nustatančio pereinamojo laikotarpio priemones dėl bendro cukraus sektoriaus rinkų organizavimo reformos ir iš dalies keičiančio Reglamentus (EB) Nr. 1265/2001 ir (EB) Nr. 314/2002 (4), 2 straipsnio 1 dalį, 2005-2006 prekybos metų C cukrus, kurio negalima nei perkelti, nei eksportuoti, laikomas Reglamente (EB) Nr. 318/2006 numatytu kvotą viršijančiu cukrumi, pagamintu 2006-2007 prekybos metais.
(4)
Reglamento (EB) Nr. 1260/2001 27 straipsnio 14 dalyje nustatyta, kad kiekių apribojimų, numatytų susitarimuose, sudarytuose remiantis Sutarties 300 straipsniu, laikymąsi garantuoja šiuose susitarimuose numatytiems referenciniams laikotarpiams išduodamos eksporto licencijos.
(5)
Todėl atsižvelgiant į Europos Bendrijos įsipareigojimus, susijusius su PPO susitarimais, reikia, pirmiausia, nukrypti nuo reikalavimo eksportuoti C cukrų, nuo 2006 m. gegužės 23 d. sustabdant galimybę teikti paraiškas C cukraus eksporto licencijoms, o neeksportuotam C cukrui, kuriam eksporto licencija išduota iki 2006 m. gegužės 23 d., taikyti Reglamento (EB) Nr. 493/2006 2 straipsnyje nustatytą pereinamojo laikotarpio tvarką.
(6)
Todėl reikia iš dalies pakeisti Reglamentą (EB) Nr. 493/2006.
(7)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Paraiškų C cukraus eksporto licencijoms gauti pateikimas pagal Komisijos reglamento (EB) Nr. 1464/95 (5) yra sustabdomas nuo 2006 m. gegužės 23 d. Sustabdymo laikotarpiu pateiktos eksporto licencijų paraiškos nepriimamos.
C cukrui išduotos ir iki 2006 m. gegužės 22 d. nepanaudotos eksporto licencijos jų galiojimo laikotarpiu gali būti grąžintos jas išdavusiai institucijai. Tokiu atveju, nukrypstant nuo Komisijos reglamento (EB) Nr. 1291/2000 (6) 35 straipsnio, užstatas grąžinamas iš karto.
2 straipsnis
Reglamentas (EB) Nr. 493/2006 iš dalies keičiamas taip:
1)
2 straipsnio 1 dalis keičiama taip:
„1. Nepažeidžiant galimybės laikantis 1 straipsnio priimti sprendimus dėl perkėlimo, neeksportuotas 2005-2006 prekybos metų C cukrus, kuriam eksporto licencija išduota iki 2006 m. gegužės 23 d., nuo tos datos laikomas 2006-2007 prekybos metais pagamintu kvotą viršijančiu cukrumi, kaip nurodyta Reglamento (EB) Nr. 318/2006 12 straipsnyje.“;
2)
13 straipsnio antra pastraipa papildoma šiuo sakiniu:
„2 straipsnis taikomas nuo 2006 m. gegužės 23 d.“.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. gegužės 23 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 19 d.